**Եկատերինա Միխայլովնա Կուզմինա** (անգլ.՝ Катрин Кузьмин, գերմ.՝ Catherine Kousmine, սեպտեմբերի 17, 1904(1904-09-17), Ռուսաստան - օգոստոսի 24, 1992(1992-08-24), Լյուտրի, Lavaux-Oron District, Վո, Շվեյցարիա), ռուսական ծագումով շվեյցարացի սննդաբան։ Լյուտրի քաղաքի պատվավոր քաղաքացի (1989)։

Կենսագրություն
--------------

Ծնվել է Խվալինսկում, 1904 թվականի սեպտեմբերի 17-ին։ 1908 թվականից Կուզմինայի հայրը Լոզանում մի փոքրիկ բնակարան է վարձել, որտեղ սիրել է անցկացնել ձմեռը։ Հոկտեմբերյան հեղափոխությունից հետո Կուզմինների ընտանիքը գաղթել է Շվեյցարիա։ Եկատերինայի քույրը՝ Տատյանան (1898-1995), դարձել է ֆիզիկոս և ղեկավարել է փորձերը Լոզանի համալսարանի լաբորատորիայում։

Կատրինը (այդպես են անվանել Եկատերինային ֆրանկոֆոնները) տիրապետել է գերմաներենին և ֆրանսերենին և կրթություն է ստացել Լոզանի բարձրագույն դպրոցում՝ ստանալով բակալավրի աստիճան ճշգրիտ գիտությունների բնագավառում (մաթեմատիկա)։ Սակայն հետագայում նա ընտրել է բժշկական ուղին։ Լոզանի համալսարանի բժշկական ֆակուլտետում սովորելու ընթացքում աշխատել է որպես գերմաներենի կրկնուսույց։

1928 թվականին Կուզմինան ստացել է բժշկական դիպլոմ և հրավիրվել զբաղվելու մանկաբուժությամբ Ցյուրիխի կլինիկաներից մեկում։ Այստեղ, նա ծանր է տարել իր հիվանդներից մեկի քաղցկեղից մահը և սկսել է զբաղվել քաղցկեղի հետազոտությամբ։ 1934 թվականին Լոզանում բացել է մասնավոր թերապևտիկ կլինիկա, որտեղ աշխատել է ավելի քան 50 տարի՝ զուգահեռաբար կատարելով գիտական փորձեր։

Կուզմինայի տնային լաբորատորիայում սկսված հետազոտությունները շարունակվել են Փարիզում՝ Կյուրիի ինստիտուտում։ Հետազոտությունների արդյունքում նա եկել է այն եզրակացության, որ առողջ սննդակարգը հիմք է հանդիսանում բոլոր լուրջ հիվանդությունների կանխարգելման և բուժման համար, այդ թվում՝ սրտանոթային հիվանդությունների և քաղցկեղի։ Բժիշկները, ովքեր իմացել են այդ մեթոդի մասին և փորձարկել այն, միավորվել են «Médicale Kousmine Internationale» բժշկական ասոցիացիայում։ Գործել է նաև Կատերինա Կուզմինայի ֆոնդը։

Կուզմինայի մեթոդը (դիետան) շատ ընդհանրություններ ունի Բուդվիգի դիետայի հետ։ Նա ճիշտ սնուցման հիմքը համարել է հատիկեղենը և ամբողջական հատիկաբույսերը, սառը մզվածքի օրգանական յուղը, թարմ մրգերն ու բանջարեղենը։ Կուզմինան առաջարկել է նվազագույնի հասցնել արդյունաբերական վերամշակման ենթարկված մթերքների, ինչպես նաև կենդանական ճարպեր պարունակող մթերքների օգտագործումը։ Քարոզել է ձեռնպահ մնալ շաքարից, ալկոհոլից, սուրճից և թեյից։

Հրապարակումներ
--------------

* Soyez bien dans votre assiette jusqu'à 80 ans et plus, 1980
* La sclérose en plaques est guérissable, 1983
* Sauvez votre corps, 1987
* Gesundheit auf dem Teller, 1984, ISBN 2-603-00543-X
* Die multiple Sklerose ist heilbar: klinischer Verlauf von 55 MS-Fällen, 1986, ISBN 2-603-00605-3

Ծանոթագրություններ
------------------

1. 1 2  *Bibliothèque nationale de France* data.bnf.fr (ֆր.): տվյալների բաց շտեմարան — 2011.
2. ↑  «Жизнь доктора Catherine Kousmine». Արխիվացված օրիգինալից 2015 թ․ ապրիլի 2-ին. Վերցված է 2015 թ․ մարտի 19-ին.
3. ↑  КУЗЬМИНЫ ТАТЬЯНА (1898 – 1995) и ЕКАТЕРИНА
4. ↑  Sergio Chiesa. *La Dieta Del Metodo Kousmine*. 3rd edition. ISBN 9788415612032.

Արտաքին հղումներ
----------------

* Felix Burda-Stiftung Darmkrebs․ Kousmine-Diät
* Multiple sclerose international federation

|  |  |  |  |  |  |
| --- | --- | --- | --- | --- | --- |
| 

|  |  |  |  |  |
| --- | --- | --- | --- | --- |
|  ⛭  | 

|  Չափորոշչային վերահսկողություն |
| --- |
|  |
| BNE: XX1033777 · BNF: 120510957 · GND: 1116530317 · ICCU: CFIV108196 · ISNI: 0000000073570734 · NDL: 01152022 · NUKAT: n2012145556 · SUDOC: 02873629X · VIAF: 4949097 · WorldCat VIAF: 4949097 |

 |

 |